Dome Karukoski

Thomas ”Dome” August George Karukoski (s. 29. joulukuuta 1976 Nikosia, Kypros) on suomalainen kahdesti Jussi-palkittu elokuvaohjaaja.

Karukoski on ohjannut elokuvat Tyttö sinä olet tähti (2005), Tummien perhosten koti (2008), Kielletty hedelmä (2009), Napapiirin sankarit (2010), Leijonasydän (2013), Mielensäpahoittaja (2014) ja Tom of Finland (2017).

Joulukuussa 2013 yhdysvaltalainen viihdelehti Variety listasi Karukosken kymmenen vuoden kiinnostavimman elokuvaohjaajan (10 Directors to Watch) joukkoon ensimmäisenä suomalaisena. Karukosken ensimmäinen Hollywood-tuotanto on Tolkien, joka kertoo kirjailija J. R. R. Tolkienin nuoruusvuosista.

Ura 
Taideteollisessa korkeakoulussa elokuvaohjaamista opiskelleen Karukosken ensimmäinen elokuva Tyttö sinä olet tähti (2005) sai positiivisen vastaanoton niin kriitikoilta kuin yleisöltäkin. Elokuva nosti Samuli Vauramon ja Pamela Tolan suomalaisten näyttelijöiden tähtikaartiin ja toimi Karukosken lopputyönä Taideteollisessa korkeakoulussa.

Karukosken toinen pitkä elokuva sai ensi-iltansa alkuvuonna 2008. Kyseessä oli Leena Landerin romaaniin perustunut kasvatuslaitostarina Tummien perhosten koti. Romaanin filmatisointioikeudet oli myyty 1990-luvun alussa Hollywoodiin, mutta Solar Films osti ne takaisin Suomeen 2000-luvun taitteessa. Karukoski voitti elokuvasta parhaan ohjauksen Jussin vuonna 2009. Vuonna 2008 esitettiin MTV3:lla myös Karukosken ohjaama neliosaisen sarja Veljet.

Vuonna 2009 ilmestynyt Karukosken kolmas elokuva Kielletty hedelmä oli kasvutarina kahdesta vanhoillislestadiolaisesta tytöstä, jotka lähtevät kotipitäjästään Pohjanmaalta kesäksi Helsinkiin.

Karukosken neljäs elokuva Napapiirin sankarit sai ensi-iltansa lokakuussa 2010 ja oli vuoden katsotuin elokuva yli 300 000 katsojallaan. Karukoski voitti elokuvallaan toisen kerran parhaan ohjauksen Jussi-palkinnon vuonna 2011.

Karukosken viides elokuva Leijonasydän sai ensi-iltansa vuonna 2013, jonka pääosissa ovat Peter Franzén ja Laura Birn. Elokuva on Karukoksen toiseksi katsotuin Napapiirin sankareiden jälkeen.

Vuonna 2014 ensi-iltansa sai Karukosken kuudes elokuva Mielensäpahoittaja, joka perustuu Tuomas Kyrön menestyskirjoihin. Elokuvan pääosissa ovat Antti Litja, Petra Frey, Mari Perankoski ja Iikka Forss. Elokuva sai ensi-iltansa Toronton elokuvajuhlilla 4. syyskuuta 2014.

Karukosken seitsemäs pitkä ohjaustyö oli helmikuussa 2017 ensi-iltansa saanut elämäkertaelokuva Tom of Finland, joka kertoo homoeroottisista Tom of Finland -piirroksistaan maailmanlaajuisesti tunnetusta Touko Laaksosesta. Elokuva kuvattiin Suomessa, Saksassa ja Pohjois-Amerikassa ja pääosaa esitti Pekka Strang.

Keväällä 2017 uutisoitiin Karukosken hankkeesta ohjata uransa ensimmäinen Hollywood-elokuva The Starling, jonka pääosia esittäisivät maaliskuussa julkaistun tiedon mukaan Keanu Reeves ja Isla Fisher. Tämä elokuva jätettiin kuitenkin tekemättä rahoitukseen liittyneiden syiden takia. Heinäkuussa ilmoitettiin, että Karukoski ohjaa J. R. R. Tolkienista kertovan elämäkertaelokuvan, jonka tuottaa Fox Searchlight Pictures. Tolkienin kuvaukset alkoivat Liverpoolissa lokakuussa 2017. Karukosken sopimukseen kuuluu toinenkin elokuva Fox Searchlightille.

Lokakuussa 2017 Karukoskelle myönnettiin Suomi-palkinto.

Karukosken seuraava ohjaus Tolkienin jälkeen on viisiosainen sarja The Beast Must Die, joka julkaistaan BBC:n ja ITV:n uudessa striimauspalvelussa BritBoxissa. Sarjassa näyttelevät Jared Harris ja Cush Jumbo. Samasta materiaalista leikataan tunnin pituisia jaksoja BBC:n ja ITV:n suoratoistopalvelu Britboxille ja 45 minuutin jaksoja amerikkalaiselle AMC:lle. Suomen C More -palvelussa nähdään tämä jälkimmäinen versio.

Yksityiselämä 
Karukoski syntyi Kyproksella, josta hän muutti viisivuotiaana Suomeen. Hänen äitinsä on Lähi-idän freelance-kirjeenvaihtaja Ritva Karukoski. Karukosken tammikuussa 2015 kuollut isä oli yhdysvaltalainen näyttelijä-runoilija George Dickerson, joka on näytellyt muun muassa elokuvissa Cutterin kosto (1981), Psyko II (1983), Väkivallan vihollinen 4 (1987) ja Blue Velvet – ja sinisempi oli yö (1986) sekä televisiosarjassa Hill Street Blues. Karukoski tapasi isänsä ensi kertaa vasta 14-vuotiaana.

Karukoski avioitui Nadia Karukosken kanssa vuonna 2015 ja heillä on kaksi lasta. 

Karukoski on yhdentoista muun julkisuuden henkilön kanssa Aino-Kuutamo Uusitorpan tekemässä kirjassa Sä et tiedä miltä musta tuntuu (WSOY 2011). Tässä nuorille tarkoitetussa selviytymisoppaassa Karukoski kertoo, millaista oli olla koulukiusattu.

Karukoskesta ilmestyi huhtikuussa 2020 Otavan kustantama, Kalle Kinnusen ja Matti Rämön kirjoittama elämäkertakirja Hymypoika – Dome Karukosken tie Lepsämästä Hollywoodiin. ISBN: 9789511356936.

Filmografia

Elokuvat 
 Tyttö sinä olet tähti (2005)
 Tummien perhosten koti (2008)
 Kielletty hedelmä (2009)
 Napapiirin sankarit (2010)
 Leijonasydän (2013)
 Mielensäpahoittaja (2014)
 Tom of Finland (2017)
 Tolkien (2019)

Lyhytelokuvat 
 Käytösrangaistus (2003)
 Verenperintö (2003)
 Burungo (2010)
 Valtatie 13 (2012)

Televisiosarjat 
 Suojelijat (osat 2 ja 5, 2008)
 Veljet (2008)
 Maailmanparantaja (2011)
 The Beast Must Die (2021)

Musiikkivideot 
 YUP – Päivä kerrallaan (2004)
 Jenni Vartiainen – Tunnoton (2007)
 Live Aid Uusi Lastensairaala 2017 - Lohtu (2014)

Lähteet

Kirjallisuutta

 
 Riihimäki, Tapio: ”Tyttöjä, mopoja ja grillikioski – sekä vähän Shakespearea.” Dome Karukosken haastattelu, Filmihullu 3/2006.

Suomalaiset elokuvaohjaajat
Jussi-palkinnon saajat
Vuonna 1976 syntyneet
Elävät henkilöt
Seulonnan keskeiset artikkelit